b'\n_START_ARTICLE_\nNoviomagus Reginorum\n_START_PARAGRAPH_\nNoviomagus Reginorum je bilo rimsko mesto, ki se danes imenuje Chichester, in le\xc5\xbei v dana\xc5\xa1nji angle\xc5\xa1ki grofiji Zahodni Sussex.\n_START_SECTION_\nIme\n_START_PARAGRAPH_\nNoviomagus je polatinjeno ime britskega kraja in pomeni \'nova polja\'. Pridevek Reginorum, Regnorum, Regnentium in Regentium je dobil, da se je razlikoval od drugih krajev z istim imenom, tudi od Noviomagusa v Kentu. Vsa imena izvirajo iz lokalne besede Regini (Regnenses, Regni ali Regini je bilo britsko keltsko kraljestvo in nato mesto (civitas) v rimski provinci Britaniji), Regini so bili skupina med Atrebati.\n_START_SECTION_\nZgodovina\n_START_PARAGRAPH_\nNaselje je bilo najprej ustanovljeno kot zimska utrdba za drugo Avgustostovo legijo pod Vespazijanom (prihodnji cesar) kmalu po rimskem vpadu leta 43.  Njihove lesene barake, oskrbovalne trgovine in voja\xc5\xa1ko opremo so izkopali. Kamp je bil na ozemlju prijaznega plemena Atrebatov in je bil uporabljen samo nekaj let, preden se je vojska umaknila in se je prostor razvil kot rimsko-britska civilna naselbina. Bil je glavno mesto (Civitas Reginorum) vazalnega kraljestva, ki mu je vladal Tiberij Klavdij Kogidubnus. Regini so bili pleme Atrebatov ali preprosto doma\xc4\x8dini, ki jih je rimska uprava imenovala "ljudje kraljestva". Kogidubnus je skoraj gotovo \xc5\xbeivel v bli\xc5\xbenji Fishbournski pala\xc4\x8di. Omenjen je na posve\xc4\x8denem kamnu templja Neptuna in Minerve, najdenega v Chichestru. Drugi javni objekti so bili \xc5\xa1e: javno kopali\xc5\xa1\xc4\x8de pod Zahodno ulico (West Street), amfiteater pod \xc5\xbeivinskim trgom in bazilika, za katero mislijo, da je bila pod stolnico._NEWLINE_Mesto je postalo pomembno stanovanjsko, tr\xc5\xbeno in industrijsko sredi\xc5\xa1\xc4\x8de, izdelovali so fin jedilni pribor in emajlirane izdelke. V 2. stoletju je bilo mesto obdano z nasipom in leseno palisado, ki je bila kasneje prezidana v kamnu. Bastijoni so bili dodani v za\xc4\x8detku 4. stoletja in mesto je bilo na splo\xc5\xa1no prenovljeno, zgrajena sta bila zgornja plast cesti\xc5\xa1\xc4\x8da in nov kanalizacijski sistem. Pokopali\xc5\xa1\xc4\x8da so bila zunaj mesta ob vzhodnih, severih in ju\xc5\xbenih vratih.\n_START_SECTION_\nPropad\n_START_PARAGRAPH_\nOkoli leta 380 so verjetno Noviomagus v glavnem opustili, morda zaradi saksonskih napadov ob ju\xc5\xbeni obali. Glede na Anglo-saksonsko kroniko (Anglo-Saxon Chronicle) je mesto proti koncu 5. stoletja zajel Ella. Preimenoval ga je po svojem sinu Cissa in verjetno ohranil kot kraljevo rezidenco.'